Wees ons barmhartig, Seun van Dawid! | Bedehuis Bethanië
Die Brood van die Lewe →
Augustus 7, 2016 · 6:00 vm
Wees ons barmhartig, Seun van Dawid!
Vandag hoor ons die Heilige Matthéüs se vertelling van nog 'n helende wonderwerk van Jesus Christus. In vandag se Evangelielesing word ons vertel van twee blindes wat na Jesus gekom het en gevra het om genees te word. Dit word gevolg deur 'n beskrywing van 'n stom besetene wat, toe die duiwel uit hom gedryf is, kon praat. Albei hierdie helende wonderwerke het Chrisktus se krag getoon, en mense het hulle verwonder en Hom begin vereer. Blindheid en stomheid tel onder die grootste swakhede van ons menswees. En selfs die van ons wat kan sien en praat, is in baie opsigte nogtans geestelik blind en stom. As ons geestelike oë donker word, raak dit nie net ons kennis van God nie, maar ook hoe ons die wêreld om ons sien. Dit is vir ons maar te maklik om na ons medemens te kyk met die lense van ons eie vooroordele en om so nie te kan raaksien wie hulle in werklikheid is nie, naamlik geliefde kinders van God, na sy Beeld en Gelykenis geskape. Op die selfde wyse het die sonde die krag van ons spraak geraak; nie net vind ons dit moeilik om met God te kommunikeer nie, maar ons kommunikasie met mekaar word verwronge. Wanneer ons in ons eie ego's vasgevang bly, projekteer ons bloot ons eie beskouings op ander, sonder om werklik na hulle te luister, en word 'n werklike tweegesprek onmoontlik.
Die genesing wat Christus ons bied, vereis geloof, en ook 'n gewilligheid om die werklikheid te sien vir wat dit waarlik is. Ons moet bid dat die Here sy Lig oor ons sal laat skyn en ons die moed sal gee om dit te laat skyn in daardie donker hoeke van ons lewens wat ons liewer weggesteek sou wou hou.
Dit is God wat gesê het: "Laat daar lig wees", en skielik was daar lig. So wanneer Hy 'n lig geestelik in die hart van iemand skyn of soos 'n ligstraal so magtig soos die son verskyn, wat sou jy dink kan Hy doen as Hy die siel van 'n dissipel verlig? Kan Hy hy dit nie verlig sodat dit 'n duidelike en volmaakte begrip het van God, en hoe Hy daarin teenwoordig is nie?